DEĊIŻJONI TAL-KUMMISSJONI
tat-12 ta' Settembru 2006
li tistabbilixxi l-analiżi annwali mill-Istati Membri tal-ammont għall-għajnuna Komunitarja għall-iżvilupp rurali għall-perjodu ta' bejn l-1 ta' Jannar 2007 u l-31 ta' Diċembru 2013
(notifikata nid-dokument numru C(2006) 4024)
(2006/636/KE)
IL-KUMMISSJONI TAL-UNJONI EWROPEA,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1698/2005 tal-20 ta’ Settembru 2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (1), u b'mod partikolari l-Artikolu 69(4) tiegħu,
Billi:
(1)
Id-Deċiżjoni tal-Kunsill 2006/493/KE (2) tistipula l-ammont tal-appoġġ Komunitarju favur l-iżvilupp rurali għall-perjodu mill-1 ta' Jannar 2007 sal-31 ta' Diċembru 2013, l-analiżi annwali kif ukoll l-ammont minimu għar-reġjuni li jistgħu jibbenefikaw mill-oġġettiv tal-“konverġenza”.
(2)
Il-Punt 40 tal-Perspettivi Finanzjarji 2007-2013, miftiehma mill-Kunsill Ewropew ta' Diċembru 2005, iffissa l-livell massimu ta' trasferimenti mill-fondi li jsostnu l-Koeżjoni.
(3)
Skont l-Artikolu 69(4) tar-Regolament (KE) Nru 1698/2005, l-analiżi annwali mill-Istat Membru tal-ammonti għas-sostenn Komunitarju għall-iżvilupp rurali għandha ssir wara tnaqqis tar-riżorsi ddedikati lill-għajnuna teknika lill-Kummissjoni u b'kunsiderazzjoni tal-ammonti rriżervati għar-reġjuni eliġibbli taħt l-Għan ta' Konverġenza, rendiment fl-imgħoddi u qagħdiet u bżonnijiet partikolari msejsa fuq il-kriterja tal-għan. Skont l-Artikolu 69(3) tar-Regolament (KE) Nru 1698/2005, dawn l-ammonti għandu jkollhom indiċi ta' 2 % kull sena, filwaqt li skont il-paragrafu 5 ta' dak l-Artikolu, barra dawn l-ammonti, l-Istati Membri għandhom iqisu l-Artikolu 12(2) tar-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-politika agrikola komuni (3).
(4)
It-trasferimenti totali mill-Fond Agrikolu Ewropew ta’ Garanzija lill-FAEŻR skont l-Artikoli 10(2), 143d u 143e tar-Regolament tal-Kunsill (KE) Nru 1782/2003 tad-29 ta' Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa (4) huma stipulati mid-Deċiżjoni tal-Kummissjoni 2006/410/KE (5) għas-snin baġitarji 2007 sa 2013. Dawn l-ammonti għandhom jiżdiedu mal-analiżi annwali għal kull Stat Membru għall-ipprogrammar tal-iżvilupp rurali, skont il-metodoloġija stabbilità fl-Artikolu 10(3) u (4) tar-Regolament (KE) Nru 1782/2003. L-analiżi annwali mill-Istati Membri tal-ammonti li jirriżultaw mill-modulazzjoni stipulata fl-Artikolu 10(1) tar-Regolament (KE) Nru 1782/2003 ġiet allokata bid-Deċiżjoni tal-Kummissjoni 2006/588/KE (6).
(5)
L-analiżi annwali m'għandhiex tinkludi l-ammonti għall-Bulgarija u r-Rumanija peress li t-Trattat ta' Adeżjoni ta' dawn il-pajjiżi għadu ma daħalx fis-seħħ. Mad-dħul fis-seħħ tat-Trattat ta' Adeżjoni ta' dawn il-pajjiżi, l-analiżi annwali għandha tiġi emendata kif xieraq biex tinkludi l-allokazzjonijiet għal dawk il-pajjiżi.
ADDOTTAT DIN ID-DEĊIŻJONI:
Artikolu 1
L-analiżi annwali mill-Istati Membri tal-approprjazzjonijiet għall-impenn għall-appoġġ Komunitarju għall-iżvilupp rurali għall-perjodu mill-1 ta' Jannar 2007 sal-31 ta' Diċembru 2013, kif imsemmi fl-Artikolu 69 tar-Regolament (KE) Nru 1698/2005, hi stipulata fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 12 ta' Settembru 2006.